മാനം തെളിഞ്ഞിട്ടും മനം കറുത്ത് മണിമല മണിമല: മാനം തെളിഞ്ഞ് വെയില് പരന്നിട്ടുണ്ട്. പക്ഷേ, മലവെള്ളപ്പാച്ചില് വിതച്ച ദുരിതം മലപോലെയുണ്ട് മണിമലയില്. ജലനിരപ്പ് താഴ്ന്നെങ്കിലും കലങ്ങിമറിഞ്ഞൊഴുകുകയാണ് മണിമലയാര്. പരിസരമെല്ലാം ചെളിക്കുണ്ടായി. കണ്ണടച്ച് തുറക്കും വേഗത്തില് സര്വതും കൈവിട്ട വേദനയാണെങ്ങും. ഒറ്റവാക്കില് പറഞ്ഞാല്, 2018ലെ പ്രളയം റാന്നിയില് ചെയ്ത് കൂട്ടിയതൊക്കെയാണ് ഇക്കുറി മണിലയിലുമുണ്ടായത്! മണിമലവെള്ളാവൂര് പഞ്ചായത്തുകളാണ് വെള്ളംകൊണ്ട് മുറിവേറ്റ് നീറുന്നത്. മണിമല പള്ളിപ്പടി മുതല് പൊലീസ് സ്റ്റേഷന് വരെയുള്ള മുഴുവന് കടകളും ചെളിക്കുണ്ടാണ്. വെള്ളാവൂര് പഞ്ചായത്തിലാണ് ഏറ്റവും അധികം നാശം. വീടുകള് നശിച്ചതും ഇവിടെയാണ്. ബസ് സ്റ്റാന്ഡിനുള്വശം ഉഴുതമറിച്ചിട്ട വയല്പോലെ. മണിമലക്കാരുടെ ഓര്മയിലൊരിടത്തും ഇത്തരമൊരു ദുരിതമുണ്ടായിട്ടില്ല. അരനൂറ്റാണ്ട് മുന്പ് കൂട്ടിക്കലിലുണ്ടായ ഉരുള്പൊട്ടലും മണിമലയെ ഇത്രമാത്രം പ്രഹരിച്ചിട്ടില്ല. പക്ഷേ, ഇക്കുറി കണക്കുകൂട്ടലകള്ക്കപ്പുറത്തേയ്ക്ക് കാര്യങ്ങള് നീങ്ങിയപ്പോള് ജീവനും കൈയില്പ്പിടിച്ച് ഓടുകയല്ലാതെ മറ്റൊരു വഴിയുമില്ലായിരുന്നു. ഇനിയുമുയരല്ലേ ഏത് വെള്ളപ്പൊക്കം വന്നാലും മണിലയാറ്റിലെ വെള്ളം പരമാവധി പഞ്ചായത്ത് ഗ്രൗണ്ടും കഴിഞ്ഞ് റോഡില് വരയേ വരൂ. മണിക്കൂറുകള്ക്കുള്ളില് വന്നപോലെ തിരികെപ്പോവുകയും ചെയ്യും. ഇക്കുറി രണ്ടാള്പൊക്കത്തില് വന്ന വെള്ളം മിനിറ്റുകള്ക്കൊണ്ട് പള്ളിപ്പടി മുതല് വെള്ളാവൂര് വരെയുള്ള ഭാഗങ്ങളെ വിഴുങ്ങി. ഞാനിവിടെ പൊറോട്ടയുമടിച്ച് നില്ക്കുമ്ബോഴാണ് വെള്ളംവന്നത്. റോഡ് കവിഞ്ഞ് കടയ്ക്കുള്ളിലേയ്ക്ക് കയറുമെന്നായപ്പോള് ഞങ്ങളെല്ലാവരും കൂടി ഓടി പള്ളിപ്പടിയിലെ ഹോട്ടല് ജീവനക്കാരനായ ചേനക്കുഴിയില് ആന്റണി പറയുന്നു. മഴമാറിയതോടെ ആന്റണിയും കട ഉടമ സണ്ണിയും കൂടി ഹോട്ടല് വൃത്തിയാക്കുകയാണ്. കടല്പോലെ മണിമലയാര് കടലില് നിന്ന് തിരമാല പോലെയാണ് മണിലയാറ്റില് നിന്നുള്ളവെള്ളം പുറത്തേയ്ക്ക് ഒഴുകിയത്. ആറിനേക്കാള് പത്താള് പൊക്കം ഉയരമുള്ള ബസ് സ്റ്റാന്ഡിലും പരിസരത്തും രണ്ടാള് പൊക്കത്തില് വെള്ളമൊഴുകിയത് പതിനഞ്ച് മിനിറ്റുകള്ക്കുള്ളില്. സ്റ്റാന്ഡിലും പരിസരത്തും പാര്ക്ക് ചെയ്തിരുന്ന വാഹനങ്ങളും കുത്തിയൊലിച്ചെത്തിയ മലവെള്ളം കൊണ്ടുപോയി. അവശിഷ്ടം പോലെ ചില വണ്ടികള് ഇപ്പോഴും തലകുത്തി റോഡരുകില് കിടപ്പുണ്ട്. മൂന്ന് ദിവസമായി വൈദ്യുതിയില്ല. പൊട്ടിയ ലൈനിന്റെയും ഒടിഞ്ഞ പോസ്റ്റുകളുടേയും തകരാര് പരിഹരിക്കുന്നതേയുള്ളൂ. മൂങ്ങാനി ഭാഗത്തെ കടകള് മാത്രമല്ല, ഫെഡറല് ബാങ്കും പൊലീസ് സ്റ്റേഷനും വരെ മുങ്ങി. ബാങ്കിന് സമീപമുള്ള പുന്നയ്ക്കല് ജുവലറിയില് നിന്ന് സ്വര്ണാഭരണങ്ങളും ഒഴുകിപ്പോയി. പറഞ്ഞാലും പറഞ്ഞാലും തീരാത്തത്രയും നഷ്ടമാണ് മണിക്കൂറുകള് കൊണ്ട് മണിലയിലുണ്ടായത്. എന്താണ് സംഭവിച്ചതെന്ന് പോലും ഓര്മയില്ല. അതിന് മുന്നേ വെള്ളം ഇരച്ച് കടയിലേയ്ക്ക് കയറി. കടയടച്ച് ഇറങ്ങി ഓടുകമാത്രമായിരുന്നു പോംവഴി ടോമി കുരുവിള, ആന്സ് പേപ്പര് മാര്ട്ട്. കടയ്ക്കുള്ളില് ഇനിയൊന്നും ബാക്കിയില്ല. എല്ലാചെളിപിടിച്ച് നശിച്ചു. ചെളിമാറ്റി പഴയത് പോലെയാക്കാന് ലക്ഷങ്ങള് വേണം ജിഷ്ണു, സ്പെയര് പാര്ട്സ് പഞ്ചായത്തിലെ വീടുകളില് ഒറ്റപ്പെട്ടു കഴിഞ്ഞവരെ ക്യാമ്ബുകളിലേയ്ക്ക് മാറ്റി. മണിമല വേവറപ്പാലത്തിന് സമീപമുണ്ടായിരുന്ന കുടുംബങ്ങളെ മാറ്റിപ്പാര്പ്പിച്ചു. വെള്ളംകയറിയ പ്രദേശങ്ങള് വൃത്തിയാക്കുകയാണ് ജെയിംസ് പി.സൈമണ്, മണിമല പഞ്ചായത്ത് പ്രസിഡന്റ് പഞ്ചായത്തുകളിലെ ഏഴ് വാര്ഡുകളില് വെള്ളംകയറി. മൂങ്ങാനിയിലെ കടകളില് ലക്ഷങ്ങളുടെ നഷ്ടമുണ്ട്. വീടുകളിലുള്ളവരെ സുരക്ഷിതമായി മാറ്റാന് കഴിഞ്ഞു. ശ്രീജിത്, വെള്ളാവൂര് പഞ്ചായത്ത് പ്രസിഡന്റ്